
O Volapükaflens Valöpo! 


Senoy nilikami fluküpa! So penom obe flen Polänik, hiel gor 
Wasilewski. I penom: „ln Polän hitüp lölik äbinon lehitik, suvo äbinon igo 
nesufälovik kodü lehit e nelab reina. Ya ün gustul bims mödik älogotons äs ün 
fluküp, bi bleds onsik äsägikons ed äyelovikons löliko. Stad somik edulon jünu 
Ye bü dels anik lut nolüdapovik ekömon süpo e binos saidiko koldik, pato neito. 
No sevob, va hit ogekömon dönu.” 


Bepenam löpik ba tefon i länis reidanas votik. Fümo senoy nilikami 
fluküpa, e cedob, das hit no ogekömon dönu ün yel at 


Ab veütikum ka stom binon letüv fa flen Wasilewski resodatopeda jünu 
nepesevöla, tiädü : „www.yahoogroups.com,” kel padedieton Volapüke. Ad 
rivön lomapadi topeda at, dunolsös lejonodis sököl:- 


1. Penolsös ladeti bevüresodik löpik in fenätil; 
(Täno ologol lomapadi valemik pro liseds valasotik) 

2. Penolsös vödi „Volapük” in fenätil pada at, poso pedolsös me mug 
vödi search” ; ( Ologols lien: : Volapük - Menad Bal, Pük Bal) 

3. Pedolsös vödi „Volapük,” löpükolsös padi, ed okanols reidön nunis 
lul lätikün, 

4. Ad reidön nunis retik, pedolsös nüm 51] me mug. 


In Sirkülapenäd mula okömöl, ojonəb olis lio vedön liman liseda at 


Valikosi Gudikün Oles ed Olikane: 


I 


sedom le 


at 


IX:66:2002 


KLEILÜKOLÖD, BEGÖ ! SÄKÄDI OBIK 





Reidan penom : Kanol-li yufön obi? No fümob tefü dif bevü värbs BLEBÖN, 
BLEIBÖN e BLIBÖN; in dinäds kinik mutob-li gebön onis? 


BLEBÖN binon värb neloveädik nemirik. Värbs at labons subsati elu 
ladyeki (in nominatif) as dil nedeteilovik predikata, as samo :- 


a) Blebof jikonöman nomik doma; 

ä) Oblebob soldat in milit; 

b) Blebons cils, do labons gididis mödik; 

c) Äblebobs zuniks, bi man et enofom obis; 
d) Oblebom ai flen volapüka; 

e) Blebol-li fümik tefü din at? 

f) Äblebofs getedans in lotidöp; 

g) Iblebols koteniks ko vob at. 


BLEIBÖN binon värb sekidik e neai pagebon soaliko. Värb votik in 
nenfümbidir sökon nemediko nen präpod, as samo :- 


a) Bleibom vobön in fabrik; 

ä) Äbleibobs stanön dis bim; 

b) Obleibof kanitön in teatöp; 

c) Bleibol-li reidön bukis somik? 
d) Ibleibofs pelön moni almuliko; 
e) Ebleiboms komipön ta neflens; 
f) Bleibons svimön in mel; 

a) Obleibols-li tävön lü Fransän? 


BLIBÖN binon värb neloveädik, kel no kanon labön yegodi :- 


a) Blibobs ai lomo; 


(Logolsös, begö! padi 71) 

LÖFOB OLI ÄSÄ BINOL . ...... 





In florüp binol so flifädik. 

Flifädö ! Löfan obik no kanof stebedön ! 
Stebedolös ! vip ba kobädik 

Fölon pö obs äs flors in gad ad notedön 
Löfi obsik vo laidüpik ! 

HANAP Löfob oli äsä binol. 


Ekö hitüp! e kekoitobs 

No te koapiko, ab äs lanans kosädons 
Ko ods in löf godik, e flitobs 

Äsvo böds in sil me flitöms beiädons; 
Oksev binon nendöfik pö obs ! 

EE P" Löfob oli äsä binol. 





Poso fluküp - e vo fluk kion ! 

Cils smilons äsä pledons bevü bims geilik. 
E ko löf gretik vo pafölon 

Desirs obsik semo fütürik 

Pro cils at - benedis balion ! 

ksing Löfob oli äsä binol. 


Fino in nifüp, cils mogolons 

Ad sökön vegi oksik in vobots difikün. 
Nu blibobs ko od - odis nolons 

Äs du yels florüpa matans vo lelöfikün 
Jü del deada: kobo slipons. 

ETEA Olöfob oli ai plu. 


vvvvvvvvvvvvvvvvvv 
LIT VERATA 


Dabinons mods tel ad vidükön liti : 
u binön kandel, u binön lok, kel fläkon oni. 


(Jiel Edith Wharton) 

TÄVAVENTÜR IN KURDÄN (VI) 
FA DOKAN KARL MAY 





"Kikodo polol-li günis tel?" 

"Gün gretik at lönedon pro nims legretik e pro fagots leveitik; gün 
smalikum at len säed sumob ai, if neflens binoms mödiks e niliks. No 
zesüdos, das blimob oni me glöbs." 

"Vafs somik no dabinons len obs. Net olik jinon binön vemo visedik. 
Äsagoy obe, das binol Nésarà (= Kritan) ed igo polol eli hamail (Kuraan en 
vead) zi särvig, keli poloms te pilgrimans in Méka." 


“Lestimob Álà ed ebinob in zifs saludik. Álà il Álà - God binom God; 
binos lindifikos, va nemoy omi Álà u Qodé. No binos-li so?" 


"Binos so. Sevol-li profetani?" 


"Sevob omi. Binom el Mohaméd, vöd kelik sinifon : <palobabik>. 
Fat oma äbinom el Abdálà Ibn Abd al Mutálib se famül Hajem, tribüta Koreij." 


"Binol Slaman gudik, do kömol se län elas Nemce (= Deutänans), keli 
neai esevob. Oseadolöd nilü ob ed okonolöd obi dö läns fagik e dö valikos, 
kelosi eplakol. Logol-li lödöpilis us deto, legeilo len bel?" 

"Logob onis." 


"Ats binons els yilaks obsik, kö lödobs if hitatim nilon." 


"Binol el nezanum, jeiq vilaga olik. Labol-li nämäti ad jelön foginani 
ta olikans?" 


"Labob nämäti at!" ägesagom pleido, ye äniludob, das tonod vöga 
omik äbinom-la boso nesefik. 


Süpo ästigädom jevodi okik, sodas vifikumo ägolon, ka jünu. 
Äniludob, das ävilom vitön säkis sümik. 

Ineodobs düpis ti telis ad kömon de Zab jü top isik. Pos minuts deg, 
älogobs anikis stamis nämik, kels ätenükons slobo love veg deto e nedeto 
ini fot - irivobs vilagi. Sekü vokäd kleilik cifa, gäp smalik pämaifikon, da kel 
äkanobs nümonitön, alikan soeliko, ed anu älogob slenöpi, kel ätenükon ti 
jü tipot bela. Su tipot ludoms vilaga neleodiko ästanons, kels gidikumo 
pänemons-la käbenadoms. Gretikün onas äleigodon fimodi smalik 
pebumöl me bimastams. Ämonitobs jü dom at. 


Senöf bisarik ägleipon obi. Mug, kel pefanon in träp ba osenon 
äsliko ob. Vilöfo ägekömoböv nog fovo. Vilag pälödon fa mens zi kiltum, 
äsä älilob latikumo, ed alans: mans, voms e cils anu äspidons ad lülogön 
fanoti seledik, keli igetons. 


"At binon hani (= dom) oba," el nezanum äsagom, bunölo de jevod. 
"Nükömolsöd ko ob !" 


"Büo sagolöd obe, das mivan (= lotan) olik obinob." 

"No enemob-li oli fleni oba ?" 

"Binos-li otos len Zibar-Kurdänans : lotan e flen ?" 

Äplifilom logabobis. 

"Binob flen ola, atos saidos. Nükömolöd !" 

Älesevob, das dido äbinob in träp; ab kisi ämutob-li dunön ? 
Päzüobs fa mens lemödik ed igo if äkulobs-la vegi me vafs obsik, bimastams 
äbinons so geiliks, das hijevod obik öplöponöv ad bunön love daem in 
jenet gönikün. Els Halef e ceside ämutomsöv pödablibön. Ed if ädeidobs-la 
Kurdänani seimik, igo jenetü sek läbik, ölabobsöv lusogi lölik po obs. Tefü 


vindit no daloy cogön bevü bels natädik at. 


Mekäd klu no äpöton, ab, if äjinobs-la dredön, atos öbinosöv pök 
leigo gretik. 


"Obinos gudik pro ol, if sag olik poblufon," ägespikob. 
"Bügololöd!" 

Ädexänob ed äkipob jevodi obik len mudajainil. Kompenans bofik 
oba ädunoms otosi. 


"Jevods blibonsöd pödo !" el Jeri Jir äïagom. Spad no saidon pro 
ons in dom." 


Nen jevods äbinobsöv nenyufiks. Vilikumo ödajütoböv degtelati 
Kurdänanas, kas ölüvob-la jevodi blägik oba. 


"Jevods blibons len obs," ägesagob, "föfio !" 


Älumufob oni flanio ed ägolob ini dom zugöl nimi oba po ob. Els 
Halef e ceside äsökoms obi. 


Donatead bumota äsümon ti lü fluköp Deutänik. Pädilon ini dils 
legretik tel, kelas dil detik äjinon dünön as konsälalöp e kolkömöp; ye dil 
nedetik äjinon dünön as lödöp. Hogs smalik e kvadiks ädünons as litöps. 
Yad seimik no ädabinon, ibä no älogob yani votik. Dils bofik päditons me 
flökateils slenik. In pödaglun xänöm semik ädarivon ini nufaspad lövik. 
Nen dot el yilak at äbinon mugaträp leveratik. 

Änügolobs; ret pösökos. 

e eoe oeooooooooooooOoOo OoOo 
SAGATIK 


Dabinon konot in Larabänapük, kel konon dö studan e sapan. 
Studan at ävilom sevön lio vedön spikotan gudik. 


Sapan ägespikom ome: "Dalilolös! oson oba." 
Posä istebedom dü tim anik, studan äsagom sapane: 
"Dalilob. Fovolös me lejonod ola, begö! 


Sapan äsmililom : "No binos plu ad sagön." 

KLEILÜKOLÖD, BEGÖ ! SÄKÄDI OBIK (FIN) 





ä) Binom is ed oblibom is pö obs; 
b) Ekömob ad blibön ko sör oba; 
c) Buks somik no oblibons dis nuf obsik ! 


d) Dalob-li blibön in dom at? 

e) Eblibof in zif dü yels mödik; 
f) Oblibol us ad xamön kalotis; 
a) Äblibon in stad failabik. 


Jikagulan* äplonof flene, kel ävisitom ofi, ta jinilädan okik. 


"Nilädan at binof so miotik - binof jemod niläde. Logolös klotis et, 
i bedastofedi, i kapakuseneris* len jain* - binons stripils blägik su ons." 


Lotan ofik ägespikom: "Jinos obe, o flen löfik, das klots binons 
kliniks; stripils, kelis logol, binons .. . . su fenäts olik." 


JAIN a clothes line JIKAGULAN a gossip 
JEMOD a disgrace KAPAKUSENER a pillowcase 
AAAAAAAAAAAAAAAAA 
SAGAT SEILA 


"Dü muls mäl primik, sötolöv lilön e no bejäfön oli me 
vödafeits" äkonsälom hiel Disraeli depütäbi enu pevälöli. 


"Ab," ägespikom man, "calasvists obik onuläloms kikodo no 
spikob." "Binos gudikum, das nuläloms kikodo no spikol," äplänom 
Disraeli, "ka nulälön, kikodo jenöfo spikol !" 

NUNILS SE VOL LÖLIK 
HIT NO MOTON PUTÜLIS 


Hit teafik, kel tefon topädis veitik Tatas Pebalöl Lamerikäna eläsükon jäfedi 
genik. Jëäfüdisevans Stitoda ela Kinsey pro Vestigs Genik in el „Indiana” 
spetons, das num motedas in florüp okömöl onepluikon za mäl dötum. 


TUTATUM 


Tutisanavan Tsyinänik, hiel Yu Qian, ebumom tümi geilü mets 2,5 medü tuts 
menik 28.000. Du yels kildegtel, om e studans omik, ekonletoms tutis, kelis 
esetiroms se muds pösodas 100.000. Yels tel äzesüdons ad bumön tümi at. 
Zeil binon ad kül ön tutikäledi gudikum bevü Tsyinänans. 






VÖNÄDOT PENÄTÜKON 
Bal piramidas famik ela „Giza” in Lägüptän, sevabo piramid ela „Kefren” 
pänätükon bü yels vel. Vobot at ädulon dü muls kil e sit nulik Ilutama 


pästiton. Piramid at pavisiton ün yel alik fa törans telbalion. Natem onas 
ninükon luimöfi, kel dämükon stonis piramida. 


PÖP FLENÖFIK - LI? 


Suomiyänans labons flenis mödikum adelo, ka bü yels degtel, igo if mäl dötum 
onas sagons, das no labons fleni konfidik. So nunon lestud Statitöpa Netik 
Suomiyänik. Ün yel 1994, Suomiyänans 8.650 bäldotü yels deglul e plu 
päsäkons. Mäl dötum onas no älabons fleni konfidik, ab plu ka laf 
Suomiyänanas äsagons, das älabons nemu flenis konfidik fol - mäl dötum 
mödikum, ka ün yel 1986. Ün yel 1974, dilet nolüdik äjonon, das 
Suomiyänans äbinons mens soalikün in Nolüd; plu ka teldeg dötum onas 
äsagons, das no älabons flenis. 


TIKODS BADIK 2.555 ALYELIKO 


Vestig nolavik süadon, das plù magäls genik, plü jäfed genik mana. Ma vestig 
at, mans tikologädons alyeliko dunoti genik mö naeds 2.555 - sevabo naeds 
vel a del. 


